Martin Lidegaard (RV), 2012-05-10:
De elementer, der gennemføres med dette lovforslag, er, som flere har været inde på, biomassebaseret varmeproduktion på centrale kraft-varme-værker, biomassevarme på udvalgte barmarksværker og forbud mod installation af olie- og naturgasfyr i nybyggeri, og der er tale om elementer, som indgår direkte i selve energiforliget, og som nu skal vedtages ved en række lovændringer.
Lovforslaget her kan sådan set opsummeres med enkelte ord: omstilling til en grøn varmeforsyning.
Den grønne varme fremmes over hele linjen fra de store kraft-varme-værker via dele af den kollektive varmeforsyning og helt ned til den individuelle forsyning i bygninger.
Jeg er glad for, at aftaleparterne i energiaftalen har valgt at satse på netop disse vitale elementer i vores varmeforsyning.
Lovforslaget indeholder også elementer, som ikke er led i opfølgningen af energiaftalen, men som jeg forstår at de fleste partier kan støtte.
Det er undtagelse af anlæg til forbrænding af farligt affald fra prisloftbestemmelserne.
Det er vigtigt at få tilpasset reglerne om prisloftet, så de ikke omfatter anlæg til forbrænding af farligt affald, som ikke kan sammenlignes med energivirksomheder.
Aftaleparterne har heldigvis ikke haft nogen indvendinger imod at bruge denne lejlighed til at gøre det.
Tak for det.
Så har der været lidt diskussion om oliefyr.
Jeg tror, det er fair at sige, at det i langt de fleste tilfælde vil være sådan, at der vil være alternativer, der er mere økonomisk attraktive end oliefyr, hvis man alligevel skal skifte sit oliefyr ud, og jeg tror, at den bedste anbefaling, vi kan give de mennesker, der skal det, er at afsøge alle mulighederne.
Jeg vil bestræbe mig på sammen med forligspartnerne her at sikre den rådgivning, der skal til, for at man kan gøre det, og også at der er så meget synlighed og transparens omkring alternativerne som overhovedet muligt.
Der har også været en diskussion om biomassen og bæredygtigheden af den.
Hvis jeg kort skal gøre rede for min egen holdning, vil jeg sige, at det er helt katastrofalt, hvis vi foretager hele den her omlægning til bioenergi uden at have øje for, hvad det er for en biomasse, og hvordan vi anvender den.
Men efter min mening ville det altså også være helt katastrofalt, hvis ikke vi benyttede de bæredygtige biomasseressourcer, vi har, til at fremme den grønne omstilling, for så ville det gå for langsomt.
Endelig har der været en diskussion om tilslutningspligt versus aftagepligt.
Det kan være, at jeg her lige skal klargøre, at der med denne aftale eller dette lovforslag sådan set ikke lægges op til at ændre på den tilslutningspligt, som der er i forvejen.
Det er jo i dag sådan, at hvis man skal pålægge nogen tilslutningspligt til fjernvarmenettet, skal der altså være en rigtig god samfundsøkonomi i det, og der skal være en stor økonomisk gevinst at hente for dem, der bliver tilbudt det.
Nu nævnte Dansk Folkepartis ordfører, om ikke det var lidt betænkeligt, hvis man kunne tvinge folk til det, men baggrunden eller i hvert fald en af de væsentlige baggrunde – lad mig sige det på den måde – for, at vi i Danmark har kunnet have et uændret energiforbrug samtidig med økonomisk vækst, er jo faktisk den energibesparelse, der ligger i, at vi kan udnytte vores fjernvarme til stor økonomisk gavn og glæde for både danske virksomheder og danske borgere.
Det ændrer vi heldigvis ikke ved her, men vi indfører på den anden side altså heller ikke en aftagepligt, hvilket Liberal Alliances ordfører var inde på.
Det står der ikke noget om nogen steder.
Der er tale om helt almindelig lovgivning på det her område, som vi har haft hele tiden.
Det siger jeg bare, så folk ikke skal blive foruroligede over det.
Ellers var det jo en veloplagt tale, som Liberal Alliances ordfører lagde for dagen her.
Det er ærgerligt, at Liberal Alliance ikke lige vil være med i de sidste to lovforslag her.
Lad os nu se, når vi kommer længere frem, om ikke man vil kigge lidt mere nøgternt på de tal, der ligger til grund, og som gør, at resten af Folketingets partier gerne vil være med.
Jeg takker mange gange for bemærkningerne i dag, og jeg vil anmode om en velvillig behandling af lovforslaget.